Trokke, bakkie brand naby Ermelo‘n Trok brand Woensdag op die N2 in die omgewing van Ermelo. (Foto: Twitter) Lede van die polisie en die weermag moes Woensdag bontstaan toe ’n betoging op die N2 in die omgewing van Ermelo in Mpumalanga gewelddadig geraak het. Drie vragmotors en ’n bakkie (wat aan Transnet behoort) is aan die brand gesteek terwyl nog twee vragmotors beskadig is. Polisiebeamptes het ook onder die geweld deurgeloop. Kol. Donald Mdhluli, polisiewoordvoerder, sê twee groepe is glo in dispuut oor die aanstel van werkers tydens die bou van die Merino-winkelsentrum in Ermelo. Die dispuut het op ’n gewelddadige betoging uitgeloop en betogers het die N2 versper. Lede van die polisie se eenheid vir openbare orde is ontplooi om die situasie te ontlont. Sommige polisiebeamptes het egter beserings opgedoen toe betogers met die polisie slaags geraak het. “Die situasie het onstuimig geraak en die vragmotors is aan die brand gesteek en sommige is beskadig.” Die weermag is ingeroep om die polisie by te staan. Mdhluli sê die situasie word tans gemonitor te midde van bewerings dat betogers Donderdag motoriste wil verhoed om werk toe te gaan. Dit was egter teen vroegoggend nog stil. ’n Saak van openbare geweld word intussen ondersoek. Niemand is tot dusver in hegtenis geneem nie. Latest: Three trucks set on fire. https://t.co/TUY0F5YWd4 pic.twitter.com/sKoV2jGsJ5 — Yusuf Abramjee (@Abramjee) August 4, 2021